Document ID: 32014R1025

DELEGIRANA UREDBA KOMISIJE (EU) br. 1025/2014
оd 25. srpnja 2014.
o izmjeni Priloga I. Uredbi Vijeća (EZ) br. 1528/2007 o primjeni aranžmana za proizvode podrijetlom iz određenih država koje pripadaju Skupini afričkih, karipskih i pacifičkih država (AKP) predviđenih u sporazumima o uspostavi ili koji vode uspostavi sporazumâ o gospodarskom partnerstvu, kako je izmijenjena Uredbom (EU) br. 38/2014 Europskog parlamenta i Vijeća o izmjeni određenih uredbi koje se odnose na zajedničku trgovinsku politiku s obzirom na dodjelu delegiranih i provedbenih ovlasti za donošenje određenih mjera
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1528/2007 od 20. prosinca 2007. o primjeni aranžmana za proizvode podrijetlom iz određenih država koje pripadaju Skupini afričkih, karipskih i pacifičkih država (AKP) predviđenih u sporazumima o uspostavi ili koji vode uspostavi Sporazuma o gospodarskom partnerstvu (1), kako je izmijenjena Uredbom (EU) br. 38/2014 Europskog parlamenta i Vijeća od 15. siječnja 2014. o izmjeni određenih uredbi koje se odnose na zajedničku trgovinsku politiku s obzirom na dodjelu delegiranih i provedbenih ovlasti za donošenje određenih mjera (2), a posebno njezin članak 2. stavak 2.,
budući da:
(1)
Popis država korisnica EU-ova režima uvoza bez carina i kvota utvrđen je u Prilogu I. Uredbi (EZ) br. 1528/2007 (Uredba o pristupu tržištu).
(2)
Bocvana, Kamerun, Cote d'Ivoire, Fidži, Gana, Kenija, Namibija i Svazi nisu poduzele potrebne korake za ratifikaciju svojih sporazuma i stoga, u skladu s člankom 2. stavkom 3. Uredbe (EZ) br. 1528/2007, a posebno njegovom točkom (b), od 1. listopada 2014. više nisu obuhvaćene aranžmanom o pristupu tržištu dopuštenom u skladu s Uredbom (EZ) br. 1528/2007. To proizlazi iz Uredbe (EU) br. 527/2013 Europskog parlamenta i Vijeća (3).
(3)
Côte d'Ivoire i Gana zaključile su pregovore o Sporazumu o gospodarskom partnerstvu s Europskom unijom i njezinim državama članicama 30. lipnja 2014.
(4)
Bocvana, Namibija i Svazi zaključile su pregovore o Sporazumu o gospodarskom partnerstvu s Europskom unijom i njezinim državama članicama 15. srpnja 2014.
(5)
Komisija je ovlaštena da u skladu s člankom 24.a Uredbe (EZ) br. 1528/2007 donosi delegirane akte o izmjeni Priloga I. toj Uredbi kako bi uvrstila regije ili države iz skupine država AKP-a koje su zaključile pregovore o sporazumu s Europskom unijom i ispunjuju zahtjeve iz članka XXIV. GATT-a iz 1994.
(6)
Nakon datuma početka primjene ove Uredbe, uvrštavanje Bocvane, Côte d'Ivoirea, Gane, Namibije i Svazija u Prilog I. Uredbi o pristupu tržištu podliježe uvjetima iz članka 2. stavka 3. te Uredbe, a posebno njezine točke (b),
DONIJELA JE OVU UREDBU:
Članak 1.
Uvrštavanje država u Prilog I.
U Prilog I. Uredbi (EZ) br. 1528/2007 umeću se sljedeće države:
Republika Bocvana;
Republika Côte d'lvoire;
Republika Gana;
Republika Namibija;
Kraljevina Svazi.
Članak 2.
Stupanje na snagu
Ova Uredba stupa na snagusljedećeg dana od dana objave u Službenom listu Europske unije.
Primjenjuje se od 1. listopada 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. srpnja 2014.

Labels: 3
18
15